Moord op veiligheidswagte sterk veroordeelArgieffoto Die reguleringsowerheid vir die private veiligheidsbedryf (Psira) het Donderdag die onlangse aanslag op veiligheidswagte in verskillende dele oor die hele Suid-Afrika ten sterkste veroordeel. Manabela Chauke, Psira se uitvoerende hoof, het gesê dat dié organisasie die Suid-Afrikaanse Polisiediens (SAPD) ten volle ondersteun in die hoop dat moordenaars wat spesifiek veiligheidswagte teiken, vasgetrek word. Psira se veroordeling volg ná die koelbloedige moord op twee veiligheidswagte verlede week in Soweto, Gauteng. Grafiese beeldmateriaal van die moord het opskudding veroorsaak toe dié wrede daad op kamera vasgevang en wyd op sosiale media gedeel is. Die veiligheidswagte aan diens, Eric Ngobese en Boykie Moyo, is op 10 Oktober naby Maponya Mall in Soweto geskiet. Ngobese en Moyo was deel van ŉ span wat gespesialiseerde veiligheidsdienste aan ŉ nasionale finansiële instelling bied en is in hul reaksievoertuig afgemaai. Chauke het sy ongeloof oor dié moord uitgespreek. “ŉ Aanval op ŉ veiligheidswag is gelykstaande aan ŉ aanslag teen die staat. Psira sal die polisie ondersteun om te verseker dat die oortreders van hierdie barbaarse dade so gou moontlik vasgetrek word.” Chauke hoop dat die inhegtenisneming van die verdagtes ŉ mate van troos aan die oorledenes se gesinne asook die sekuriteitsbedryf in die algemeen sal bring. Nog twee veiligheidswagte in hul 20’s is ook verlede Dinsdag by Bushbuckweg in Ntshongweni, KwaZulu-Natal, vir hul wapens geskiet en het in dié aanval gesterf. Psira doen gevolglik ŉ beroep op Suid-Afrikaners om te help met die polisie se voortgesette ondersoek om die moordenaars van die veiligheidswagte op te spoor. Chauke het verder gevra dat lede van die gemeenskap twee keer dink voordat hulle grafiese video’s op sosiale media versprei uit blote respek vir die familie van die oorledenes. Chauke het sy medelye uitgespreek teenoor die naasbestaandes van die oorledenes.